钦定古今图书集成/明伦汇编/官常典/第791卷 > 李璆
## 钦定古今图书集成/明伦汇编/官常典/第791卷 > 李璆

按《宋史》本传：“璆字西美，汴人。登政和进士第，调陈州
教授，入为国子博士，出知房州。时既榷官茶，复彊民
轮旧额，贫无所出，被系者数百人。璆至，即日尽释之。
宣和三年，廷议将取燕，璆闻之曰：‘百辟卿士，一倡共和，国家安危，其几在是’。上疏切谏，大略谓：太祖以圣
武得天下，将士皆百战之馀，以是而取燕、云，宜易为
力，然赵普辈无敢赞其决者，盖识天下大势，且重民
命故也。今承太平之业，父老幸不识兵，虽不得燕云
地，何阙于汉？”疏奏不省。及燕既平，责监英州清溪镇。
明年，赦还为郎，寻试中书舍人。建言：“元祐名臣子孙，
久被废锢，宜少宽之。”宦官谭稹出师河北，以无功废，
将复进用，璆不肯书行。会山东盗起，州县不能制，至
河北无见粮，军士汹汹。璆条奏十事，忤大臣意，罢。绍
兴四年，以集英殿修撰知吉州。江西兵素剽悍，璆始
视事，有相挻为乱者，亟捕诛首谋者，抚循其馀，大布
恩信，境内遂安。累迁徽猷阁直学士、四川安抚制置
使。成都旧城多毁圮，璆至，首命修筑，俄水大至，民赖
以安。三江有堰，可以下灌眉田百万顷，久废弗修，田
莱以荒。璆率都刺史合力修复，竟受其利。眉人感之，
绘像祠于堰所。间遭岁饥，民徙，发仓振活无虑百万
家。治蜀之政多可纪。有《清溪集》二十卷。